
                   1. Lucrările summit-ului NATO de la Riga

                   În preziua deschiderii lucrărilor summit-ului, Secretarul general al NATO, Jaap de Hoop Scheffer, şi-a exprimat convingerea că toate cele 26 de state membre ale Alianţei Atlantice le vor permite militarilor lor desfăşuraţi în Afganistan să furnizeze aliaţilor lor sprijin de urgenţă în orice colţ al teritoriului afgan, în pofida acuzaţiilor că unele capitale refuză să-şi trimită soldaţii în regiunile mai periculoase. ''În caz de urgenţă, fiecare aliat va veni în ajutorul oricărui altuia. Sunt convins că aşa va fi pentru că sunt încredinţat că toate cele 26 de state aliate au aceeaşi interpretare pentru cuvântul solidaritate'', a declarat Jaap de Hoop Scheffer. 

                   Secretarul general al Alianţei a făcut apel la toate ţările să renunţe la aşa-zisele restricţii privind locurile unde pot opera trupele lor, dar a încercat să minimalizeze dezbaterea tot mai aprinsă în această problemă în perspectiva lucrărilor summit-ului. El a adăugat că ''este incorect şi nejustificat să ne concentrăm asupra restricţiilor enunţate de Germania'' şi a subliniat că trupele germane fac foarte mult în Afganistan. "NATO se află deja în Afganistan de trei ani şi a venit timpul să înţelegem de ce este nevoie pentru a reuşi", a precizat Jaap de Hoop Scheffer. El a evidenţiat între elementele esenţiale pentru succesul misiunii din Afganistan asigurarea necesarului de trupe, menţionând că nu este acceptabil ca operaţiunii lansate în sudul acestei ţări - zona unde atacurile sunt cele mai frecvente - să-i lipsească în continuare 20% din efectivele totale de care ar fi nevoie. 

                   Un alt element crucial pentru succesul în Afganistan îl constituie, potrivit lui Jaap de Hoop Scheffer, o mai bună coordonare atât cu autorităţile afgane, cât şi cu alte instituţii internaţionale majore ca ONU, Uniunea Europeană şi Banca Mondială, care ar trebui la rândul lor să se implice mai mult.

                   Summit-ul desfăşurat în Letonia, în perioada 28-29 noiembrie a.c., a avut, potrivit analiştilor, o valoare simbolică particulară, fiind prima reuniune a NATO de acest nivel desfăşurată chiar pe teritoriul unui fost stat sovietic. Summit-ul a reunit cele 26 de state membre ale Alianţei Nord-Atlantice, între care şi cele trei republici baltice ex-sovietice - Lituania, Letonia şi Estonia, care au devenit membre ale Alianţei în primăvara lui 2004. 

                   Lucrările summit-ului au avut loc în contextul eforturilor Alianţei Atlantice de a-şi redefini rolul în lumea de după războiul rece. În plus, experţii consideră că forţele NATO par a fi puse la încercare de misiunea sa tot mai periculoasă din Afganistan, în legătură cu care apelurile la întărirea efectivelor pentru a face faţă rezistenţei talibane, îndeosebi în regiunile din sud, întâmpină rezistenţa unor membri ai Alianţei. 

                   Cu prilejul reuniunii au fost trecute în revistă operaţiunile şi misiunile în care sunt angajate forţele NATO, şi în special progresele din cadrul misiunii în Afganistan, prin prisma extinderii în sud, iar în perspectivă şi în estul afgan a Forţei internaţionale de asistenţă pentru securitate (ISAF), condusă de Alianţă. Au fost analizate şi alte misiuni în care NATO este implicată în prezent, între care misiunea NATO din Kosovo şi rolul pe care îl mai poate juca în provincia administrată în prezent de ONU după aşteptata definire a statutului său final, efort condus în prezent de emisarul special al Naţiunilor Unite, Martti Ahtisaari. 

                   Pe agenda oficială a summit-ului s-a aflat problema modernizării capacităţilor militare ale Alianţei Atlantice, pentru a asigura că aceste capacităţi sunt pe măsura provocărilor mediului instabil de securitate al momentului. În acest sens, discuţiile s-au axat pe elemente-cheie ale procesului de transformare a NATO, cum sunt Forţa de răspuns a NATO, apărarea antirachetă şi alte iniţiative considerate vitale pentru adaptarea capacităţilor militare ale Alianţei la noile ameninţări la adresa securităţii. De asemenea, agenda reuniunii a mai cuprins şi chestiunea extinderii şi întăririi relaţiilor Alianţei, continuarea extinderii şi aprofundarea parteneriatelor şi programelor existente. 

                   Secretarul general al NATO, Jaap de Hoop Scheffer, a transmis un semnal puternic că uşile Alianţei rămân deschise unor state est-europene ca Georgia, Ucraina sau ţări din Balcanii occidentali ca Serbia, Muntenegru şi Bosnia-Herţegovina. În ce le priveşte, Albania, Croaţia şi Macedonia sunt înscrise în aşa-zisul Plan de acţiune pentru aderare şi este de aşteptat ca cel puţin una dintre aceste ţări să adere la organizaţie în următorii ani. 

                   Preşedintele SUA, George W.Bush, şi-a reiterat hotărârea de a menţine trupele americane în Irak până când acestea îşi vor încheia cu succes misiunea. "Vom continua să fim flexibili şi să facem schimbările necesare în Irak, dar nu voi retrage trupele până când nu vom reuşi", a declarat el. Preşedintele SUA a lansat totodată un apel la coeziune în rândul Alianţei Nord-Atlantice şi a subliniat că aceasta are nevoie de flexibilitate şi resurse pentru  a-şi duce la bun sfârşit misiunea din Afganistan. 

                   Liderul american s-a referit şi la problemele legate de extinderea în continuare a Alianţei, menţionând că anul 2008 va fi cel în care vor fi lansate noi invitaţii de aderare. El a amintit că state balcanice cum sunt Croaţia, Macedonia şi Albania fac parte deja din Planul de acţiune pentru aderare al Alianţei. George W. Bush a făcut de asemenea apel la Georgia să continue reformele pentru a beneficia în continuare de sprijinul SUA pentru aderarea la NATO, adresând un mesaj similar Ucrainei, cu accent însă pe combaterea corupţiei. 

                   Liderii statelor membre ale NATO şi-au reafirmat, într-o declaraţie publicată la încheierea summit-ului, angajamentul lor militar în Afganistan, pentru a susţine guvernul democratic din această ţară. "Prioritatea cheie a NATO este de a contribui la pacea şi stabilitatea în Afganistan", subliniază semnatarii declaraţiei. ''Ne reafirmăm puternica solidaritate a Alianţei noastre şi ne angajăm să asigurăm ISAF (Forţa internaţională de asistenţă şi securitate pentru Afganistan) cu forţele, resursele şi flexibilitatea de care are nevoie pentru a asigura succesul misiunii", se mai afirmă în declaraţie.

                NATO a invitat Serbia, Bosnia-Herzegovina şi Muntenegru, foste republici iugoslave, să se alăture programului de preaderare Parteneriat pentru Pace, ce constituie primul nivel de dialog instituţional cu Alianţa, au afirmat liderii NATO la încheierea lucrărilor summit-ului. Participanţii la summit au cerut de asemenea Serbiei şi Bosniei să coopereze pe deplin cu Tribunalul Penal Internaţional pentru fosta Iugoslavie. Liderii NATO au apreciat că cele trei ţări pot avea o contribuţie importantă la stabilitate în Balcani şi că alăturarea lor la acest program este importantă pentru regiune. "Susţinem puternic procesul de reforme şi dorim să încurajăm evoluţiile pozitive în regiune pe calea integrării euro-atalntice", se arată în comunicatul final. Totodată, liderii Alianţei au afirmat că la următorul summit, din 2008, intenţionează să invite ţările care întrunesc toate criteriile de aderare, salutând eforturile făcute în acest sens de Croaţia, Macedonia şi Albania.
*

                   Potrivit analiştilor, de la sfârşitul războiului rece, acum 15 ani, NATO s-a străduit să-şi menţină relevanţa prin cooptarea de noi membri şi extinderea ariei sale de acţiune dincolo de sfera sa euro-atlantică tradiţională de operaţiuni. Dar dat fiind că Alianţa are de suferit de pe urma pierderilor neaşteptat de mari din Afganistan, entuziasmul pentru proiecte asemănătoare pare să dispară. În schimb, statele membre se confruntă cu o oboseală a extinderii - similară celei petrecute cu Uniunea Europeană. 

                   În anul 2004, în cel de-al cincilea şi cel mai mare val de extindere de până acum, au fost invitate să adere şapte state care făcuseră cândva parte din spaţiul Uniunii Sovietice şi din Pactul de la Varşovia - Bulgaria, Estonia, Letonia, Lituania, România, Slovacia şi Slovenia. Alte ţări foste comuniste, candidate la aderare, sunt ţări balcanice precum Albania, Croaţia şi Macedonia, dar şi fostele republici sovietice Ucraina şi Georgia. Analiştii consideră că deşi SUA au susţinut aderarea rapidă a ultimelor două, este puţin probabil ca vreuna dintre ele să adere prea curând. Principalul motivul ar fi acela că Statele Unite şi-au mai pierdut din influenţa pe care o aveau asupra Alianţei - o consecinţă a războiului din Irak, împotriva căruia au protestat mulţi lideri europeni. 

                   Potrivit analiştilor, pentru a complica lucrurile, entuziasmul Ucrainei faţă de integrarea în NATO a scăzut dramatic din martie 2006, odată cu consolidarea influenţei Partidului Regiunilor, al premierului prorus Viktor Ianukovici. Rusia se opune ferm aderării la NATO a ţărilor din fosta sa sferă de influenţă. În ceea ce priveşte Georgia, o serie de diplomaţi de la Bruxelles apreciază că relaţiile sale tensionate cu Rusia fac ca Alianţa să pară puţin dispusă să decidă primirea acestei ţări în NATO deoarece aceasta ar fi văzută drept o mişcare făţiş provocatoare. Printre ţările aspirante rămase în cursă, Croaţia este considerată a avea cele mai mari şanse la aderare, dată fiind pregătirea armatei sale, dar şi stabilitatea şi maturitatea politică din această ţară. Macedonia şi Albania - deopotrivă membre ale Parteneriatului pentru Pace al Alianţei (PfP) - sunt considerate drept "consumatoare de securitate" care nu pot contribui prea mult la Alianţă; din cele două, Macedonia pare să aibă şanse mai mari de aderare. 

                   Înalte oficialităţi ale NATO au declarat că cele două ţări li se va oferi ocazia să adere anul viitor dacă vor continua să facă progrese în pregătirea pentru aderare. "Este foarte important să demonstrăm că nu există nici o oboseală a aderării în interiorul Alianţei", a declarat directorul pentru planificare politică al Alianţei, Jaime Shea. Dar nici măcar Parteneriatul pentru Pace, programul menit să fie primul pas al unei eventuale aderări, se pare că nu va mai fi extins. Altor două ţări balcanice, Serbia şi Bosnia-Herzegovina, li se refuză încă accesul la PfP - dar şi candidatura la Uniunea Europeană - pentru că nu au reuşit să captureze doi criminali de război puşi sub acuzare de Tribunalul Penal Internaţional de la Haga. Cea mai nouă ţară a Europei, Republica Muntenegru, este considerată de analişti a avea cele mai mari şanse de a se alătura PfP. 

*

                   În paralel cu summit-ul NATO, în perioada 27-29 noiembrie a.c., la Riga a avut loc o conferinţă cu tema „Transformarea NATO într-o eră globală”. Conferinţa, la care au participat invitaţi din peste 25 de ţări şi organizaţii internaţionale - lideri politici, militari, de afaceri şi de opinie – s-a concentrat asupra noilor relaţii ale Alianţei Atlantice pe plan mondial, extinderii rolului său în crizele globale, ca şi asupra altor probleme, între care rolul NATO în ce priveşte securitatea energetică, în Afganistan, în Balcani, viitorul relaţiilor organizaţiei cu Rusia şi viitorul extinderii Alianţei. 

                   2. Problema dosarului nuclear iranian

                   „Timpul trece în favoarea Iranului în privinţa dezvoltării programului nuclear al acestuia”, a declarat preşedintele iranian, Mahmoud Ahmadinejad, în cadrul unei conferinţe transmise de televiziunea publică. El a precizat că obiectivul final al ţării sale este instalarea a 60.000 de centrifuge în vederea obţinerii combustibilului necesar centralelor nucleare civile. „Marile puteri au încercat să împiedice poporul nostru să-şi exercite drepturile în domeniul nuclear. Dar cu ajutorul Domnului şi cu rezistenţa poporului, Iranul a ajuns să stăpânească în totalitate ciclul de obţinere a combustibilului nuclear”, a afirmat el. „Multe state (...) au acceptat să trăiască lângă un stat iranian care stăpâneşte îmbogăţirea uraniului. Sper că vom organiza anul acesta marea sărbătoare a nuclearizării ţării”, a mai declarat Mahmoud Ahmadinejad. 

                   Cei cinci membri permanenţi ai Consiliului de Securitate (SUA, Rusia, China, Franţa, Marea Britanie) şi Germania au examinat un proiect de rezoluţie pregătit de statele europene, care vizează impunerea de sancţiuni împotriva programelor nucleare şi balistice ale regimului de la Teheran, după refuzul acestuia de a suspenda îmbogăţirea uraniului. Cele şase state nu au reuşit să ajungă la un acord asupra textului din cauza opoziţiei altor membre ale ONU, Rusia şi China.

                   Iranul continuă activităţile de îmbogăţire a uraniului şi nu susţine eforturile Agenţiei Internaţionale pentru Energie Atomică pentru clarificarea tuturor aspectelor legate de programul nuclear iranian, se menţionează într-un raport prezentat, recent, la Viena. "Agenţia nu poate înainta în ceea ce priveşte verificarea şi confirmarea absenţei în Iran a materialului nuclear nedeclarat şi a activităţilor nucleare nedeclarate până când regimul de la Teheran nu va asigura transparenţa necesară", se afirmă în raport. De asemenea, în raport este menţionat faptul că experţii AIEA au reuşit să depisteze în unul din depozitele iraniene urme de deşeuri radioactive şi de uraniu îmbogăţit, a căror provenienţă nu este, deocamdată, cunoscută.

                   Treizeci şi cinci dintre statele membre ale Agenţiei Internaţionale pentru Energia Atomică au convenit, la 22 noiembrie a.c., să refuze cererea de ajutor tehnic din partea Iranului pentru reactorul de la Arak. Doi diplomaţi prezenţi la lucrări au precizat că un comitet al AIEA va remite Consiliului guvernatorilor, organismul ONU de decizie pe probleme nucleare, un rezumat al celor trei zile de deliberări cu privire la câteva sute de cereri de ajutor tehnic depuse de ţările membre. În general, solicitările de ajutor tehnic sunt aprobate fără o dezbatere în adevăratul sens al cuvântului, dar temerile că Iranul ar putea dezvolta un program nuclear militar au determinat controverse diplomatice în cadrul comitetului AIEA. Iranul a solicitat ajutorul AIEA pentru alte şapte proiecte, mai puţin controversate decât cel al reactorului cu apă grea de la Arak, în legătură cu care regimul de la Teheran doreşte să se asigure că nu reprezintă niciun pericol pentru mediu. Astfel, una dintre celelalte solicitări se referă la dezvoltarea de capacităţi nucleare în scop medical, iar o alta la centrala de la Bushehr, construită cu ajutorul Rusiei.

                   Problema programului nuclear iranian este lipsa de încredere a celor mai multe ţări europene faţă de caracterul exclusiv paşnic al acestuia, a declarat raportorul Adunării Parlamentare a Consiliului Europei, Goeran Lindblad.                 „Această lipsă de încredere este alimentată, în special, de preocuparea europenilor privind problemele democraţiei, ale drepturilor omului şi ale domniei legii, în Iran, dar şi de faptul că Iranul nu recunoaşte existenţa Israelului”, a afirmat deputatul finlandez. Iranul susţine că programul său nuclear urmăreşte un scop strict civil, însă numeroase ţări, în special SUA şi Israelul, sunt de părere că această ţară poate deturna proiectul spre obiective militare. 

                   3. Lucrările summit-ului G-20 pe probleme economice

                   Miniştrii finanţelor şi bancheri ai principalelor 20 de economii mondiale, reuniţi în cadrul G-20, au participat la o reuniune anuală consacrată riscului datorat creşterii exploziei consumului energetic. 

                   Înfiinţat în anul 1999 la Berlin, grupul G-20 cuprinde cele şapte state puternic industrializate (SUA, Japonia, Germania, Franţa, Italia, Marea Britanie şi Canada) plus marile ţări în curs de dezvoltare (Argentina, Australia, Brazilia, China, India, Indonezia, Mexic, Rusia, Arabia Saudită, Coreea de Sud şi Turcia). Uniunea Europeană este şi ea membră a G-20, fiind reprezentată de ţara care deţine preşedinţia prin rotaţie a UE, dar şi de Banca Central Europeană (BCE).

                   Participanţii la lucrări au făcut un apel la reluarea rapidă a negocierilor privind liberalizarea comerţului din cadrul Organizaţiei Mondiale a Comerţului. "Membrii G-20 cer reluarea rapidă a negocierilor în cadrul OMC şi obţinerea unui rezultat ambiţios, în folosul tuturor", se afirmă în comunicatul final al reuniunii. Aceştia mai subliniază că "reuşita rundei de la Doha este esenţială pentru asigurarea de schimburi comerciale mai libere, pentru reducerea riscului de instabilitate economică şi financiară şi pentru obţinerea unei creşteri economice mai puternice, pentru dezvoltare şi pentru reducerea durabilă a sărăciei". Comerţul a fost prezentat de participanţii la reuniune ca "unul din mijloacele cele mai eficace pentru promovarea creşterii mondiale, de reducere a sărăciei şi pentru asigurarea faptului ca beneficiile mondializării sunt împărţite între toţi". 

                   Negocierile lansate în anul 2001, la Doha, au fost suspendate în iulie a.c. în primul rând din cauza unui diferend între SUA şi Uniunea Europeană cu privire la subvenţionarea agriculturii. 

                   Ministrul mexican de finanţe, Francisco Gil, a afirmat că cifrele prezentate în cadrul conferinţei arată că economia americană va creşte foarte puternic, în trimestrul al patrulea al acestui an creşterea putând atinge un nivel de 6%. Deşi a confirmat existenţa unor semne pozitive de ameliorare a economiei, secretarul american al trezoreriei, John Snow, a spus că "Statele Unite nu pot să fie singurul motor de creştere economică".

                   Cel de-al cincilea summit G-20 s-a încheiat într-o notă optimistă asupra economiei mondiale şi a unui angajament reafirmat în favoarea multilateralismului, după eşecul reuniunii ministeriale din septembrie de la Cancun. "Chiar dacă unele riscuri persistă, o revenire economică mondială este pe cale de a se realiză", se subliniază în declaraţia finală. 

                   Eşecul de la Cancun este un eveniment temporar, nu de lung timp, a asigurat Secretarul de stat american, John Snow. El a precizat că a „simţit un interes reînnoit pentru a reîncepe şi a da un nou impuls discuţiilor comerciale în cadrul G-20”. 

                   Declaraţia finală a trecut totodată în revistă temele discutate de-a lungul lucrărilor summit-ului: prevenirea şi gestionarea crizelor financiare, lupta contra finanţării terorismului şi disfuncţionalităţile sistemului financiar internaţional, spălarea banilor. La acest ultim punct, G-20 a lansat "un apel către toate ţările, în principal membrilor Organizaţiei pentru Cooperare şi Dezvoltare Economică care nu iau măsurile necesare pentru a permite accesul la informaţiile bancare", a afirmat ministrul mexican de finanţe.

                   Preşedinte al acestui for, pentru un mandat de un an, a fost ales ministrul german de finanţe. 

                   4. Situaţia din Orientul Mijlociu

                   La 18 noiembrie a.c., Adunarea Generală a ONU a cerut încetarea oricăror forme de violenţă între Israel şi palestinieni, printre care operaţiunile militare ale Israelului în Gaza şi tirurile de rachete asupra Israelului. Adunarea a făcut această cerere într-o rezoluţie, fără caracter de obligativitate, adoptată cu 156 de voturi pentru, 7 contra şi 6 abţineri. Rezoluţia solicită, totodată, crearea unei misiuni de anchetă asupra operaţiunilor artileriei israeliene care a ucis 19 palestinieni, mai ales femei şi copii, la 8 noiembrie la Beit Hanun, în nordul Fâşiei Gaza. 

                   În rezoluţie se menţionează că, Adunarea "cheamă Israelul, putere de ocupaţie, să înceteze imediat operaţiunile sale militare care pun în pericol populaţia civilă palestiniană în teritoriile ocupate, inclusiv în Ierusalimul de est, şi să retragă forţele sale din Fâşia Gaza". Totodată, se solicită "încetarea imediată a operaţiunilor militare şi a oricăror acte de violenţă, terorism, provocare, incitare şi distrugere între Israel şi palestinieni, inclusiv execuţiile extrajudiciare, bombardamentele zonelor civile, raidurile aeriene şi tirurile de rachete". 

                   Purtătorul de cuvânt al guvernului israelian Avi Pazner a denunţat rezoluţia Adunării Generale a ONU care solicită sfârşitul operaţiunilor militare ale Israelului în Gaza, apreciind decizia Naţiunilor Unite ca fiind dezechilibrată. 

„Această rezoluţie este dezechilibrată şi inaplicabilă deoarece nu ia în considerare cauzele operaţiunilor armatei israeliene care vin ca răspuns la atacurile teroriste”, a declarat Avi Pazner. Acest vot arată că există o „majoritate anti-israeliană în Adunarea Naţiunilor Unite”, a adăugat oficialul israelian. 

*

                   O comisie de anchetă a ONU a acuzat Israelul de încălcări flagrante ale drepturilor internaţionale ale omului în timpul războiului cu miliţiile Hezbollah din Liban din vara acestui an. O echipă de trei jurişti trimişi în Liban de Consiliul drepturilor omului, principalul organism al ONU pe această temă, a conchis că Israelul se face vinovat de „folosirea excesivă, nediscriminatorie şi disproporţionată a forţei în acest conflict”. „Comisia a constatat cu claritate că atacurile deliberate şi letale ale Forţelor israeliene de apărare asupra civililor şi asupra unor obiective civile au constituit, cumulat, o pedeapsă colectivă”, a afirmat grupul de experţi. 

                   Echipa a fost formată din Joao Clemente Baena Soares, fost secretar general al Organizaţiei Statelor Americane, Mohamed Chande Othman, judecător la Curtea Supremă a Tanzaniei, şi Stelios Perrakis, profesor la Universitatea de ştiinţe sociale şi politice Panteion de la Atena. Cei trei au cerut totodată Consiliului pentru drepturile omului, care va examina raportul la următoarea sa reuniune, programată pentru data de 27 noiembrie, să dea asigurări că agenţiile şi organismele ONU, cum este Banca Mondială, furnizează Libanului un ajutor adecvat pentru reconstrucţie. 

                   În schimb, organizaţia nonguvernamentală „UN Watch” a difuzat un comunicat potrivit căruia concluziile celor trei experţi ''legitimizează Hezbollah, prin adoptarea versiunii grupării teroriste în ce priveşte conflictul din vara anului 2006 şi dreptul internaţional''.
                   Forţele israeliene şi combatanţii Hezbollah au comis crime de război atacând civili în timpul conflictului care i-a opus în acest an în sudul Libanului, a anunţat, la rândul său, Amnesty International. În al treilea raport consacrat acestui conflict, organizaţia de apărare a drepturilor omului aminteşte că armata israeliană a comis "atacuri de mare amploare nediscriminate şi disproporţionate". Combatanţilor Hezbollah li s-a reproşat că nu şi-au luat cu adevărat precauţiile necesare protejării civililor din Liban, în special "prin stocarea rachetelor katiuşa în sate şi lansarea lor din zone civile". 

                   Încriminarea forţelor israeliene mai "include bombardamentele susţinute de artilerie asupra localităţilor din sudul Libanului şi, în special, utilizarea pe larg a bombelor cu fragmentare asupra zonelor civile în ultimele zile ale conflictului, lăsând în urmă o moştenire mortală care continuă să facă victime printre civili şi în prezent". Raportul solicită tuturor părţilor implicate în conflict să deschidă "anchete prompte, independente, imparţiale şi complete" asupra cazurilor de violare a drepturilor omului pe care le semnalează, recomandând Naţiunile Unite să trimită la rândul lor o comisie de investigaţii la faţa locului în acelaşi scop. 

                   Potrivit rapoartelor Amnesty International, peste o mie de civili au fost ucişi în Liban în recentul conflict, dintre care o treime au fost copii, din cauza intenselor bombardamente israeliene care au distrus infrastructurile ţării. Organizaţia mai semnalează că un milion de persoane s-au refugiat în statele vecine, iar numeroase familii au rămas fără locuinţă.

*

                   Palestinienii sunt gata să negocieze o reglementare definitivă a conflictului cu Israelul, a afirmat principalul negociator palestinian Saeb Erakat, după ce premierul israelian Ehud Olmert s-a declarat dispus să evacueze teritorii întinse şi să desfiinţeze colonii. „Palestinienii sunt pe deplin pregătiţi să angajeze negocieri cu privire la statutul final al teritoriilor ocupate, în special la soarta Ierusalimului, a coloniilor, refugiaţilor şi frontierelor”, a declarat el. 

                   Potrivit oficialului palestinian, negocierile trebuie să conducă la „aplicarea Foii de parcurs pentru a pune capăt ocupaţiei şi a realiza viziunea preşedintelui Bush privind două state” care să coexiste în pace. „Dacă Israelul doreşte să reia negocierile, el cunoaşte adresa: este vorba de preşedintele ales al poporului palestinian, Mahmoud Abbas", a conchis Saeb Erakat. 

                   Ehud Olmert a declarat că Israelul se va retrage din numeroase teritorii palestiniene în schimbul păcii şi este gata să elibereze numeroşi prizonieri palestinieni şi să deblocheze fondurile palestiniene îngheţate în schimbul eliberării unui soldat israelian deţinut de grupări armate palestiniene.

                   5. Dezbateri privind problemele imigraţiei la nivelul statelor europene

                   Portugalia îşi propune ca, în timpul preşedinţiei sale a Uniunii Europene, în al doilea semestru din anul 2007, să promoveze o politică europeană mai amplă în materie de imigraţie, axată atât pe integrarea socială a imigranţilor, cât şi pe aspectele de securitate, a declarat premierul Jose Socrates. 

"Fie Europa optează pentru iluzia unei fortăreţe, cu o politică de imigraţie bazată exclusiv pe aspectul de securitate, fie alege o politică realistă de securitate combinată cu controlul migraţiei, care pune accentul pe integrarea socială a imigranţilor şi pe cooperare, pentru a stimula dezvoltarea în ţările de provenienţă a acestora", a menţionat şeful guvernului portughez. 

                   Imigranţii au contribuit într-un mod important la creşterea economiei spaniole în cursul ultimilor zece ani, între 30% şi 50%, permiţând îndeosebi reducerea şomajului, potrivit unui studiu al guvernului spaniol dat publicităţii recent. Imigraţia, care a crescut de patru ori în ultimii şase ani ajungând la circa patru milioane de persoane în prezent, la o populaţie de 44 de milioane de locuitori, a avut efecte larg pozitive asupra creşterii economice a acestei ţări, se afirmă în studiu. "Cei care cred că economia spaniolă are o marjă mică de creştere nu au înţeles fenomenul migraţiei", a declarat Miguel Sebastian, principalul consilier pe probleme economice al şefului guvernului, Jose Luis Rodriguez Zapatero, care a coordonat studiul respectiv. 

                   Responsabilul spaniol a menţionat printre altele că „imigranţii au contribuit la crearea a aproape 50% din noile locuri de muncă din anul 2001 şi aduc circa 23 miliarde de euro/an la finanţele publice, respectiv 6,6% din bugetul de stat, contribuţie ce ar urma să crească în următorii ani”. Securitatea socială spaniolă n-ar afişa acum o situaţie bună dacă n-ar fi fost cotizaţiile muncitorilor străini, declara recent ministrul spaniol al muncii, Jesus Caldera. 

                   Punctul slab al imigraţiei este "efectul negativ al imigraţiei asupra productivităţii muncii", a precizat Miguel Sebastian, subliniind îndeosebi lipsa de pregătire a imigranţilor mai tineri. În prezent, în Spania se află 3,5 milioane de străini, dintre care 2,8 milioane în mod legal (faţă de 257.000 în anul 1996) şi 800.000 care lucrează la negru. Ei provin în principal din America Latină (mai ales Ecuador, Columbia şi Argentina), din Maroc şi ţările din Europa de Est (mai ales România, Bulgaria şi Polonia). 

                   Analiştii amintesc că guvernul socialist condus de Rodriguez Zapatero a procedat în 2005 la reglementarea situaţiei a circa 600.000 de muncitori imigranţi clandestini, măsură ce a fost criticată de ţări din Uniunea Europeană precum Germania şi Franţa. 

                   Mass-media din Spania au recunoscut modul defectuos în care au tratat fenomenul imigraţiei. Secretarul de stat pentru imigraţie, Consuelo Rumí, a calificat imigraţia drept „fenomenul cu cel mai mare impact la începutul acestui secol” şi a deplâns „dramatizarea, percepţia simplistă şi reducţionistă”, care se face în jurul acestei probleme, atât în rândul clasei politice, cât şi al mass-media, motiv pentru care a făcut aluzie la responsabilitatea colectivă a puterilor publice şi mediatice. Oficialul spaniol a solicitat, totodată, „o mai mare atenţie în folosirea unor expresii, precum invazie, avalanşă sau urgenţă” şi a atras atenţia asupra necesităţii de a aborda provocarea de a informa "despre şi pentru imigranţi".

                   6. Raportul anual al ONU privind maladia SIDA

                   Maladia SIDA a continuat să se extindă pe plan mondial în 2006, dar au început să apară semne încurajatoare în unele ţări în ceea ce priveşte comportamentul sexual al tinerilor, relevă raportul anual ONU, dat publicităţii la 21 noiembrie a.c., la Geneva. 

                   Programul comun al Naţiunilor Unite pentru HIV/SIDA evaluează în acest moment la 39,5 milioane numărul persoanelor purtătoare de HIV - virusul care declanşează maladia SIDA -, deci cu 2,6 milioane mai multe decât în anul 2004. ''Raportul din acest an constituie pentru noi un subiect real de îngrijorare, pentru că arată că epidemia progresează peste tot în lume'', a subliniat directorul executiv al programului, Peter Piot. 

                   Potrivit raportului, care a fost dat publicităţii în apropierea Zilei mondiale de luptă împotriva SIDA, ce se marchează la 1 decembrie, în fiecare zi sunt contaminate cu virusul HIV 11.000 de noi persoane, adică 4,3 milioane de oameni pe întregul an, cu 400.000 de mai mulţi decât în urmă cu doi ani. Tinerii cu vârste între 15 şi 24 de ani au reprezentat 40% din totalul persoanelor nou-infectate. 

                   Maladia SIDA, care a fost identificată pentru prima dată în anul 1981, a ucis anul acesta 2,9 milioane de oameni, comparativ cu 2,7 milioane în anul 2004. Epidemia avansează cel mai vizibil în două regiuni ale lumii: fostul bloc sovietic şi Asia de sud şi de sud-est. Raportul remarcă însă că boala proliferează şi în regiuni unde au fost luate măsuri de prevenire şi tratament. ''Ceea ce mă preocupă probabil cel mai mult este faptul că, în unele ţări care au avut rezultate concrete în lupta împotriva SIDA, cum sunt Uganda şi ţările occidentale, se observă un reviriment al infectărilor. Acest lucru ar trebui să ne facă să reflectăm la un mod de a da un răspuns pe termen lung epidemiei'', a afirmat Peter Piot. 

                   În opinia directorului executiv al programului SIDA, introducerea tratamentelor antiretrovirale, care pot prelungi viaţa pacienţilor, în ţările occidentale a determinat o scădere a atenţiei în ce priveşte comportamentele sexuale riscante. În regiunea Europei orientale şi Asiei Centrale, unde epidemia se propagă îndeosebi prin seringile folosite pentru injectarea de droguri, au fost contaminate în acest an 270.000 de persoane, cu 70% mai multe decât în anul 2004. În Asia de sud şi de sud-est, unde principalul vector al maladiei îl reprezintă prostituţia, infectările au crescut cu 15%, în anul 2006, fiind contaminate, în total, un număr de 860.000 de persoane. În Africa de nord şi Orientul Mijlociu, contaminările cu HIV au înregistrat o creştere de 12%, iar în Africa subsahariană de 7%. 

                   În pofida progreselor înregistrate în lupta împotriva HIV/SIDA, ONU a mai constatat că, din perioada 2000-2001, prevalenţa HIV în rândul tinerilor a scăzut în 8 din 11 ţări unde există date suficiente - şi anume Kenya, Côte d'Ivoire, Malawi, Zimbabwe şi Botswana. Potrivit raportului, “în majoritatea ţărilor unde s-au efectuat mai multe studii s-au observat unele tendinţe pozitive în materie de comportament sexual al tinerilor”. Astfel, proporţia tinerilor care au avut raporturi sexuale ocazionale a scăzut în Haiti, Kenya, Malawi şi Zambia. Totodată, s-a constatat utilizarea mai frecventă a prezervativelor în Africa de Sud, Uganda, Tanzania, Malawi şi Kenya. 

                   Evoluţia viitoare a epidemiei mondiale de SIDA depinde, în mare măsură, de comportamentele pe care le vor adopta tinerii, a subliniat directorul programului. 

                   În continuare, Africa este regiunea cea mai afectată de răspândirea virusului SIDA, aici regăsindu-se 63% din totalul persoanelor infectate pe plan mondial şi unde s-au înregistrat 72% din decese. În total, în Africa subsahariană 5,9% din adulţii între 15 şi 49 de ani trăiesc cu virusul HIV, ceea ce înseamnă o uşoară scădere, de 6%, faţă de anul 2004. Media mondială s-a menţinut la 1%, cu procentaje mergând de la 0,1% în Asia de est, 0,2% în Africa de Nord şi Orientul Mijlociu şi 0,3% în Europa occidentală şi centrală, până la 0,5% în America Latină, 0,6% în Asia de sud şi de sud-est, 0,8% în America de Nord şi 0,9% în Europa de est şi Asia Centrală. 

                   Potrivit raportului, infecţiile au rămas concentrate la aceleaşi categorii de populaţie - toxicomani, homosexuali, practicanţi/practicante ale prostituţiei şi clienţii acestora. Acest lucru ''reaminteşte necesitatea de a orienta spre grupuri-ţintă strategiile de tratament, îndeosebi spre populaţiile cele mai expuse'', se menşionează în raportul ONU. 

